**Ručné šitie**

**Pravidlá ručného šitia**

**Šitie** je spájanie odevného materiálu pomocou ihly a nite. Väčšina vecí sa dá ušiť na stroji, ale občas niektoré operácie musíme vykonať aj ručne. Tvar šitia je prispôsobený požiadavkám použitia.

**Kvalitu stehov ovplyvňuje:**

1. vhodná ihla a niť

2. správna dĺžka návleku

3. správna technika šitia

**Ručne sa šije** s navlečenou ihlou. Ihlu držíme palcom a ukazovákom pravej ruky blízko hrotu. Na prostredníku máme náprstok, ktorým tlačíme uško ihly, ktorá prepichuje látku. Po prepichnutí ihlu zase chytíme pri hrote a vyťahujeme je smerom hore a doprava. Látku držíme pravou rukou a máme ju položenú v lone.

Správne sedenie pri šití má čo najmenej stláčať žalúdok a pľúca. Nemá zhoršovať krvný obeh a nesmie zapríčiniť skrivenie chrbtice. Preto máme mať pracovisko upravené tak, aby sme mohli sedieť vzpriamene a hlavu mali trochu predklonenú. Tato zásada si vyžaduje, že máme ľavú nohu preloženú cez pravú alebo naopak. Vhodnejšie je keď si nohu vyložíme na vyvýšené miesto na podložku až 40 cm vysokú. Ľavou rukou držíme materiál opretý na kolene a pravou držíme ihlu. Ľaváci naopak ľavou rukou držia ihlu. Vzdialenosť šitého materiálu od očí je minimálne 30 cm.

**Návlek** je niť, ktorá sa navlieka do ihly. Ihla má byť vždy hrubšia ako niť, aby sa ľahko preťahovala cez šitý materiál. Pri navliekaní sa drží ihla palcom a ukazovákom pravej ruky a návlek medzi palcom a ukazovákom ľavej ruky. Navlieka sa ihla na niť.Ľavou rukou uchopíme z uška vyčnievajúci koniec nite, potiahneme asi 10 cm a pomocou palca a ukazováka ľavej ruky urobíme uzlík.

Pri šití držíme ihlu koncami brušiek palca a ukazováka pravej ruky. Ihlou picháme sprava doľava alebo pri niektorých stehoch aj opačne. Tlačenie ihly náprstkom a jej vyťahovanie za hrot musí byť plynule, aby sa ihla v šitom materiály nezastavila.



 Správne držanie ihly

**Kontrolné otázky:**

1. Čo ovplyvňuje kvalitu stehov?
2. Je dôležité správne sedenie počas šitia?